Η Επιτροπή δεν σχολιάζει ανυπόστατες δηλώσεις που γίνονται σε μέσα ενημέρωσης. Ως προς το συγκεκριμένο ζήτημα της μεταρρύθμισης του συνταξιοδοτικού συστήματος στην Ελλάδα, η αξιολόγηση της Επιτροπής για τα μέτρα που αφορούν τις συντάξεις στον προϋπολογισμό του 2019 πραγματοποιήθηκε στο πλαίσιο της εποπτείας μετά το πρόγραμμα, και ιδίως στην πρώτη έκθεση ενισχυμένης εποπτείας του Νοεμβρίου 2018(1). Η εν λόγω αξιολόγηση κατέληξε στο συμπέρασμα ότι η εφαρμογή των περισσότερων από τις περικοπές των συντάξεων που είχαν προνομοθετηθεί το 2017 και επρόκειτο να τεθούν σε ισχύ την 1η Ιανουαρίου 2019 δεν ήταν αναγκαία για την επίτευξη του συμφωνηθέντος πρωτογενούς πλεονάσματος ύψους 3,5% του ακαθάριστου εγχώριου προϊόντος (ΑΕΠ) μεσοπρόθεσμα ούτε για τη διασφάλιση της δημοσιονομικής βιωσιμότητας του συνταξιοδοτικού συστήματος. Επιπλέον, η Επιτροπή κατέληξε στο συμπέρασμα ότι τα μέτρα αντιπροσώπευαν μια ισορροπημένη προσέγγιση για την επίτευξη των συμφωνηθέντων δημοσιονομικών και οικονομικών στόχων κατά τρόπο ώστε να υποστηρίζεται επίσης η κοινωνική ένταξη: αποφεύχθηκαν μεγάλες περικοπές στις ονομαστικές συντάξεις πολλών συνταξιούχων οι οποίες θα οδηγούσαν σε αύξηση του κινδύνου φτώχειας και, ταυτόχρονα, διατέθηκαν πρόσθετοι δημοσιονομικοί πόροι για κοινωνικά επιδόματα που, ως επί το πλείστον, αφορούν τους νέους και τις οικογένειες τα μέλη των οποίων είναι σε παραγωγική ηλικία, μεταξύ άλλων μέσω ενός νέου στεγαστικού επιδόματος. (1) https://ec.europa.eu/info/sites/info/files/economy-finance/ip090_en.pdf